Broj: 711-I-403-P-286-19/21-06-12

Zagreb, 12. veljače 2021.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 27. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **temeljem vlastitih saznanja o mogućem sukobu interesa dužnosnika Damira Šprema, općinskog načelnika Općine Maruševec,** na 115. sjednici, održanoj 12. veljače 2021., donosi sljedeću

**ODLUKU**

1. **Pokreće se postupak protiv dužnosnika Damira Šprema, općinskog načelnika Općine Maruševec, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u izvješću o imovinskom stanju dužnosnika podnesenom Povjerenstvu 10. srpnja 2017. te stanja imovine kako proizlazi iz podataka pribavljenih od nadležnih tijela, u dijelu izvješća „Podatci o pokretninama koje se upisuju u javni registar“ i „Podaci o obvezama“.**
2. **Poziva se dužnosnik Damir Šprem da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Povjerenstvo je 19. rujna 2019. zaprimilo anonimnu prijavu mogućeg sukoba interesa podnesenu protiv dužnosnika Damira Šprema, općinskog načelnika Općine Maruševec, koja je zaprimljena u knjizi ulazne pošte Povjerenstva pod brojem: 711-U-3205-P-286/19-01-5, povodom koje se vodi predmet broj P-286/19.

U prijavi se u bitnom navodi da je uvidom u imovinsku karticu općinskog načelnika Općine Maruševec, Damira Šprema, utvrđeno da nema prijavljenog osobnog automobila marke VW Passat. Naime, općinski načelnik Damir Šprem navodno vozi navedeni automobil od ljeta 2018., a nije napravio promjenu u imovinskoj kartici. Imovinska kartica koja je vidljiva na stranicama Povjerenstva nije imala promjena od 2017., kada je dužnosnik Damir Šprem stupio na dužnost općinskog načelnika Općine Maruševec, navodi se u prijavi. Automobil je vrijednosti više od 30.000,00 kn te je isti trebao biti uveden do kraja 2018. (nije naveden pod pokretninama niti pod obvezama), ističe. Registarska oznaka automobila je ……………. Stoga moli provjeru vlasništva i potrebne radnje radi utvrđivanja povrede odredaba ZSSI-a. Neke od pokretnina koje su navedene u imovinskoj kartici načelnik više ne posjeduje, na kraju navodi podnositelj.

Povjerenstvo je, zatim, 4. prosinca 2019. zaprimilo neanonimno pismeno protiv istog dužnosnika, koje je zaprimljeno u knjizi ulazne pošte Povjerenstva pod brojem: 711-U-4080-P-286/19-05-5, a u kojem se u bitnom iznose isti navodi kao u prijavi.

Člankom 3. stavkom 1. podstavkom 39. ZSSI-a propisano je da se dužnosnicima u smislu navedenog Zakona smatraju općinski načelnici i njihovi zamjenici. Uvidom u Registar dužnosnika kojeg vodi Povjerenstvo utvrđeno je kako dužnosnik Damir Šprem obnaša dužnost općinskog načelnika Općine Maruševec od 8. lipnja 2017. Stoga je Damir Šprem povodom obnašanja dužnosti općinskog načelnika Općine Maruševec obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a prikupilo potrebne podatke i dokumentaciju od nadležnih tijela.

U izvješću o imovinskom stanju koje je dužnosnik Damir Šprem podnio Povjerenstvu povodom stupanja na dužnost općinskog načelnika Općine Maruševec dužnosnik je naveo da navedenu javnu dužnost obnaša profesionalno, zasnivanjem radnog odnosa, uz navođenje podataka o visini mjesečne plaće u neto iznosu. U kasnijem izvješću koje je podnosio dužnosnik je također navodio da navedenu javnu dužnost obnaša profesionalno.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 1. ZSSI-a propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. podstavkom 2. ZSSI-a propisano je kako podaci o stečenoj imovini obuhvaćaju, između ostaloga, podatke o pokretninama veće vrijednosti, dok je člankom 8. stavkom 8. propisano kako se pod pokretninama veće vrijednost podrazumijevaju vozila, plovila, zrakoplovi, radni strojevi, lovačko oružje, umjetnine, nakit, drugi predmeti osobne uporabne vrijednosti, vrijednosni papir, životinje i druge stečene pokretnine pojedinačne vrijednosti veće od 30.000,00 kuna, osim predmeta kućanstva i odjevnih predmeta. Pokretnine za koje postoji obveza upisa u javne registre potrebno je prijaviti u izvješću o imovinskom stanju dužnosnika bez obzira na njihovu vrijednost.

Člankom 8. stavkom 7. podstavkom 2. ZSSI-a propisano je kako podaci o stečenoj imovini obuhvaćaju, između ostaloga, podatke o dugovima, preuzetim jamstvima i ostalim obvezama.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i članka 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a, Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i članka 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Sukladno članku 26. ZSSI-a, Povjerenstvo je Zaključkom broj: 711-I-1552-RP-4/20-02-16 od 30. listopada 2020. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 26. studenog 2020. dostavio pisano očitovanje, zaprimljeno pod brojem: 711-4327-RP-4/20-03-16, u kojem je u bitnom naveo sljedeće:

- osobno vozilo marke Volvo S80, godina proizvodnje 2000., koje je bilo njegovo vlasništvo prodao je 27.09.2018., a o čemu u prilogu kao dokaz prilaže Ugovor o kupoprodaji;

- osobno vozilo marke Peugeot 206, god. proizvodnje 2008., koje je bilo vlasništvo dužnosnikova bračnog druga ……………., prodano je 18.10.2018., o čemu u prilogu kao dokaz prilaže Ugovor o kupoprodaji.

Navodi da je navedene promjene propustio prijaviti Povjerenstvu, ali isto se dogodilo zbog neznanja jer je smatrao da Povjerenstvu u tijeku mandata treba prijaviti samo promjene koje se odnose na stjecanje pokretnina i nekretnina, a nije znao da treba prijaviti i sva brisanja vlasništva, odnosno prodaju pokretnina i nekretnina, dodaje kako je mislio da se to prijavljuje na kraju mandata kada se ponovno podnosi imovinska kartica.

Promjenu vezanu uz stjecanja vlasništva vozila Volkswagen, tip CC 2.0 TDI, godina proizvodnje 2014., uredno će prijaviti u imovinskom stanju dužnosnika do konca 2020. godine, navodi.

Uvidom u izvješće o imovinskom stanju dužnosnika od 10. srpnja 2017., Povjerenstvo je utvrdilo kako je dužnosnik Damir Šprem u dijelu izvješća koji se odnosi na podatke o pokretninama koje se upisuju u javni registar naveo vlasništvo osobnog automobila, marke Peugeot 308, god. proizvodnje 2009., vlasništvo dužnosnika, koji je kupljen iz primitaka ostvarenih od nesamostalnog rada, potom vlasništvo osobnog automobila, marke Volvo S80, god. proizvodanje 2000., vlasništvo dužnosnika, koji je kupljen iz primitaka ostvarenih od nesamostalnog rada, dok je kao vlasništvo bračnog druga, ……………, dužnosnik naveo osobni automobil, marke Peugeot 206, god. proizvodnje 2008., koji je kupljen iz primitaka ostvarenih od nesamostalnog rada.

Na zahtjev Povjerenstva, Stanica za tehnički pregled vozila Euroagram TIS d.o.o., CVH STP ,,EUROVARAŽDIN“, Varaždin, u uvjerenju od 05. studenog 2019., br. uvjerenja: H- 127-U-00089-19, URBROJ: Hl27-2019-11-05-0043-2, navodi kako je prema službenoj evidenciji registracije cestovnih vozila za vozilo Ml, VOLKSWAGEN CC 2.0 TDI, god. proizvodnje 2014., posljednje evidentiranog broja šasije: …………………….., kao vlasnik od 04. rujna 2018. evidentiran Unicredit leasing Croatia d.o.o., Podružnica 06 Varaždin, a kao korisnik od 04. rujna 2018. Damir Šprem.

U postupku redovite provjere podataka iz podnesenog izvješća o imovinskom stanju dužnosnika Damira Šprema, Povjerenstvo je neposrednim uvidom u evidenciju vozila Ministarstva unutarnjih poslova sa stanjem na dan 26. listopada 2020. utvrdilo kako bračni drug dužnosnika nije evidentiran kao vlasnik osobnog vozila, dok je dužnosnik Damir Šprem upisan kao vlasnik vozila marke Volkswagen, tip CC, model 2.0 TDI, god. proizvodnje 2014., snage 103 kW, kojeg je stekao 31. kolovoza 2020., dok je upisan kao vlasnik vozila marke Peugeot, tip 308, model Premium 1.4 VTI, god. proizvodnje 2009., snage 70 kw, kojeg je stekao 29. prosinca 2016.

Povjerenstvo je iz podataka o imovinskom stanju dužnosnika, prethodno pribavljenih iz EDIP sustava Porezne uprave, utvrdilo da dužnosnik Damir Šprem već prema stanju od dana 23. rujna 2019. nije bio upisan kao vlasnik vozila marke Volvo S80, koje je prijavio u podnesenom izvješću o imovinskom stanju.

Ujedno, iz istih podataka je utvrđeno da bračni drug dužnosnika već prema stanju od dana 18. siječnja 2018. nije bio upisan kao vlasnik vozila marke Peugeot 206, koje je dužnosnik prijavio u podnesenom izvješću o imovinskom stanju.

Dakle, prema podacima kojima Povjerenstvo raspolaže, supruga dužnosnika najkasnije od siječnja 2018. nije više bila vlasnikom navedenog vozila, što je dužnosnik propustio prijaviti do konca 2018., (a i do donošenja ovog zaključka), dok najkasnije od rujna 2019. dužnosnik nije vlasnik vozila marke Volvo S80, što je dužnosnik propustio prijaviti do konca 2019.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljenih i prikupljenih podataka u pogledu propusta navođenja nastanka obveze prema Unicredit leasing Croatia d.o.o. istekom 2018. godine u kojoj je obveza nastala, uz navođenje korištenja predmeta leasinga odnosno navedenog osobnog vozila marke Volkswagen, tip CC, kao i propusta brisanja vozila koja nisu u vlasništvu dužnosnika i bračnog druga dužnosnika istekom godine u kojoj su vozila prestala biti njihovo vlasništvu.

Slijedom navedenog, usporedbom podataka iz navedenih Izvješća o imovinskom stanju dužnosnika, i to u Izvješću od 10. srpnja 2017. podnesenom povodom stupanja na dužnost, utvrđen je nesklad između prijavljenih podataka i podataka utvrđenih u postupku, u dijelu izvješća „Podatci o pokretninama koje se upisuju u javni registar“ i „Podaci o obvezama“.

Slijedom navedenog, Povjerenstvo je donijelo odluku da se pokreće postupak protiv dužnosnika Damira Šprema zbog moguće povrede odredbi članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku dostavi pisano očitovanje o utvrđenom neskladu i istom priloži odgovarajuće dokaze potrebne za usklađivanje prijavljene imovine u Izvješćima o imovinskom stanju dužnosnika podnesenim Povjerenstvu, i to u Izvješću od 10. srpnja 2017. u dijelu izvješća „Podatci o pokretninama koje se upisuju u javni registar“ i „Podaci o obvezama“ te stanja imovine u s imovinom utvrđenom u postupku provjere na temelju pribavljenih podataka o imovini dužnosnika. Stoga je Povjerenstvo donijelo odluku kao u točki I. izreke.

Sukladno odredbi članka 39. stavka 3. ZSSI-a, u točki II. izreke poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Damir Šprem, elektroničkom dostavom
2. Objava na internetskoj stranici Povjerenstva
3. Pismohrana